**szerzetesrend**: az egyház által jóváhagyott, meghatározott szabályrendszer, a regula szerint élő férfiak vagy nők közössége

**középkori egyetem**: világi oktatási intézmény, ahol az alapképzés mellett teológiát, filozófiát, jogot és orvostudományt tanítottak

**hét szabad művészet**: a középkori műveltség legfontosabb területei, a grammatika (nyelvtan), a dialektika (a logikus gondolatkifejtés), a retorika, a zene, az aritmetika (számtan), a geometria, az asztronómia (csillagászat)

**vallomás**: a szerző lelki életének, törekvéseinek, világfelfogásának őszinte, elmélkedő jellegű feltárása

**legenda**: a szentek életének, a velük kapcsolatos csodás történeteknek prózai vagy verses elbeszélése

**ókeresztény irodalom**: a Római Birodalom területén megszülető kereszténység korai századainak vallásos irodalma

**egyházatyák**: az ókor és kora középkor (1–7. század) egyházának kiemelkedő egyházi írói, gondolkodói, például Szent Ambrus, Szent Ágoston és Szent Jeromos

**püspök**: az egyház nagyobb területi egységének a vezetője

**pápa**: Róma püspöke, a római katolikus egyház vezetője

**ütemhangsúlyos verselés**: olyan verselési forma, amely a hangsúlyos és a hangsúlytalan szótagok váltakozásán alapul; alapegysége az ütem: egy hangsúlyos és néhány (jellemzően 2-5) hangsúlytalan szótag kapcsolata; a magyar ütemhangsúlyos verselésben mindig az ütem első szótagja viseli a fonetikai nyomatékot, az ütemhangsúlyt

**intelem**: meghatározott személyhez (pl. uralkodóhoz) intézett erkölcsi célzatú beszéd

**királytükör**: erkölcsi-tanító célú intelem, amely gyakorlati tanácsokat ad az uralkodáshoz

**kódex**: kézzel írott könyv, amelyet gyakran művészi értékű képekkel, miniatúrákkal és a fejezetkezdő nagybetűket kiemelő iniciálékkal díszítettek

**nyelvemlék**: régi korból származó írott följegyzés, amelyből a nyelv régebbi állapotára, jellemző sajátságaira lehet következtetni

**prédikáció**: erkölcsi-tanító célzatú egyházi beszéd

**szórványemlék**: olyan szó, szókapcsolat vagy mondattömbnyi terjedelmű nyelvemlék, amely egy másik nyelvű szövegbe ágyazva őrződött meg

**szövegemlék**: olyan nyelvemlék, amely összefüggő gondolatokat tartalmaz

**figura etymologica**: azonos tövű szavak ismétlődésén alapuló szóalakzat

**kompiláció**: idegen forrásokból, többféle anyagból összeállított mű

**szekvencia**: a katolikus miseliturgiában a változó miseénekek egyike

**alliteráció**: egymás után következő szavak kezdőhangjának megegyezése

**geszta**: az események időrendiségét nem feltétlenül követő, de szépirodalmi igénnyel írt, latin nyelvű, középkori történeti műfaj, melyben a valóság és a mesés elemek szabadon keverednek

**krónika**: a középkori történetírás latin nyelvű változata, melyben a szerző kronologikusan írja le az eseményeket

**trubadúr**: lírai, legtöbbször szerelmes versek énekes előadója a középkorban

**vágánslíra**: vándoréletet élő értelmiségiek latin nyelvű, világi jellegű, szatirikus, a világi gyönyöröket dicsérő költészete  
a 11–13. században

**lovagi költészet**: a középkori költészet egyik ága, fontos témája a vágyakozó szerelem és az önfeláldozó hősiesség

**helyzetdal**: olyan dal, amelyben a költő egy másik személy helyzetébe képzeli magát, az ő nevében szólal meg

**dolce stil nuovo**: jelentése: ’édes új stílus’; Dantéhoz köthető irodalmi irányzat a 13. század második felében Itáliában, jellemzője az intellektuális jelleg, az eszményi szerelem középpontba állítása és az anyanyelv (elsősorban a toszkán) használata

**fekete guelfek**: szélsőséges pápapártiak neve az itáliai városállamokban a 12–14. században; Danténak, aki a mérsékelten pápapárti fehérek közé tartozott, e két csoport ellenségeskedése miatt kellett elhagynia Firenzét

**ghibellinek**: a császárpártiak neve az itáliai városállamokban a 12–14. században

**tercina**: három sorból álló verselésforma, Dante Isteni színjáték című művének verselése; a sorok hatodfeles jambusok, rímrendszere: aba, bcb, cdc stb.

**allúzió**: egy korábbi irodalmi mű közvetett felidézése, felfejtése az olvasó közreműködését igényli

**kihagyás**: alakzat, a szöveg egy lényeges elemére tett áttételes utalás, amely úgy hoz valamit az olvasó tudomására, hogy valójában nem mondja el azt; kihagyás alakzatának egyik változata az elhallgatás

**ballada**: műfajt és versformát is jelölő fogalom, itt az utóbbi jelentésben használjuk; Villonra jellemző versforma, amely három nyolcsoros, refrénnel végződő versszakból és egy ajánlásból áll, amely megismétli vagy variálja a refrént

**refrén**: a versnek egységenként visszatérő része, helye legtöbbször a strófa vége, de kezdheti is a szakaszt

**akrosztikon**(névrejtés): a versfők függőleges összeolvasása egy nevet ad ki (pl. Villoné, Martha)

**oktáva:** nyolcsoros, sajátos rímképletű (abab bcbc) versszak

**haláltánc**: olyan műfaj, amely többféle művészeti ágban megjelent a késő középkortól kezdve, központi alakja az allegorikusan, többnyire csontvázként ábrázolt halál, aki táncba viszi, majd sírba kényszeríti az embereket

**testamentum**: a szó jelentése végrendelet; irodalmi műfajként legtöbbször megrendült, de olykor szatirikus esztétikai minőségű szövegeket jelöl, amelyek a lírai én végakaratát tartalmazzák